طبیعتجه مولاییم، اینسانپرور بیر شخص اولان کربلایی قوربانین صحنه‌بانی آدیندا 10–12 یاشلی بیر قیزی واردی. یئنی‌یئتمه علعسگرله اونون آراسیندا مهریبان، صمیمی موناسیبت یارانمیش، اونلار بیر-بیرینی سئومیشلر. آنجاق کربلایی قوربانین محرم آدلی بیر قارداشی واردی. وار-دؤولتی چوخ اولدوغونا گؤره ماحالدا اونا " پوللو محرم "  دئییردیلر. او، صحنه‌بانینی اؤز اوغلونا آلماق ایسته ییردی. بونا گؤره گنجلرین بیر-بیرینه اولان محبتیندن خبر توتان کیمی علعسگری کربلایی قوربانین حَیَطیندن قوودورور. صحنه‌بانینی ایسه اؤز اوغلونا آلیر. اوشاقلیق و یئنی‌یئتمه‌لیک ایل‌لرینی آغ‌کیلسه‌ده کئچیرن آشیق علعسگر خوصوصی تحصیل آلا بیلمه‌میشدی. او، صنعتین سیرلرینی کند جاماعاتی نین ایچینده، ائل صنعتکارلاری نین و آغ ساققال‌لاری‌نین یانیندا اؤیرنمیشدی. هله کیچیک یاشلاریندان تئز-تئز موختلیف مجلیس‌لره گئدن علعسگر موللالارین حادیثه‌لرینه، درویش‌لرین ناغیل‌لارینا، آشیق‌لارین داستان‌لارینا هوسله قولاق آسیر. گوجلو یادداشی اولدوغوندان ائشیتدیگی صؤحبت‌لرین هامیسینی حافیظه‌سینده ساخلایار، سونرا هئچ بیر چتینلیک چکمه‌دن باشقالارینا دانیشاردی.